በተለያዩ ኃይሎች ወደ ብጥብጥ የሚገቡ አካላት ከድርጊታቸው መቆጠብ አለባቸው -የፌዴራል ጠቅላይ አቃቤ ህግ
በተለያዩ ኃይሎች ቅስቀሳና ግፊት ወደ አመጽና ብጥብጥ የሚገቡ አካላት "ከድርጊታቸው በፍጥነት መቆጠብ አለባቸው" ሲሉ የፌዴራል ጠቅላይ አቃቤ ህግ አሳሰቡ።የአስቸኳይ ጊዜ አዋጅ ኮማንድ ፖስት የአዋጁን ዝርዝር አፈጻጸም መመሪያ ማውጣቱንም ገልጸዋል።ጠቅላይ አቃቤ ህጉ ጌታቸው አምባዬ ዛሬ ለጋዜጠኞች በሰጡት መግለጫ እንዳስታወቁት፤ አገሪቷ በአስቸኳይ ጊዜ አዋጅ ውስጥ ብትሆንም "በተለያዩ ኃይሎች ግፊትና ቅስቀሳ የሕግ የበላይነትን የሚጥሱ አካላት እንዳሉ ተስተውለዋል"።ኮማንድ ፖስቱ የሕግ የበላይነትን የሚጥሱ አካላትን እንደማይታገስ የገለጹት አቶ ጌታቸው፤ "ይህንን ህገ ወጥ ተግባር የሚጠነስሱም ሆነ የሚፈጽሙ አካላት በፍጥነት ከድርጊታቸው ሊቆጠቡ ይገባል" ብለዋል።ዜጎች ያላቸውን ማንኛውንም "የልማትና የአገልግሎት ጥያቄዎች በሰላማዊ መንገድ ሊያቀርቡ ይገባል" ሲሉም አክለዋል።በሌላ በኩል ኮማንድ ፖስቱ አዋጁን የሚያስፈጽሙትን ዝርዝር መረጃ ማውጣቱንም ጠቅላይ አቃቤ ሕጉ ተናግረዋል።ዜጎች በመመሪያው ላይ ግልጽ ተግባቦት እንዲኖራቸውና ባለማወቅ አዋጁን እንዳይተላለፉም ስለመመሪያው ግንዛቤ የማሳደግ ተግባር ተጠናክሮ እንደሚቀጥል ተናግረዋል።የህዝብ ተወካዮች ምክር ቤት የካቲት 23 ቀን 2010 ዓ.ም ባካሄደው አስቸኳይ ስብሰባ በሚኒስትሮች ምክር ቤት የቀረበውን የአስቸኳይ ጊዜ አዋጅ ማጽደቁ ይታወቃል። 